ตลาดวิตกซาอุฯเพิ่มการผลิต น้ำมันดิบปืดวานนี้ขยับลง
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (14 พ.ค.) หลังมีรายงานว่าซาอุดิอาระเบียผลิตน้ำมันเพิ่มขึ้นสูงสุดเป็นประวัติการณ์ในเดือนเม.ย. ซึ่งข้อมูลดังกล่าวทำให้นักลงทุนวิตกกังวลเกี่ยวกับภาวะอุปทานน้ำมันในตลาดที่สูงเกินไป
15 พ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนมิ.ย.ลดลง 62 เซนต์ ปิดวานนี้ (14 พ.ค.) ที่ 59.88 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนมิ.ย.ลดลง 22 เซนต์ ปิดที่ 66.59 ดอลลาร์/บาร์เรล
สัญญาน้ำมันดิบ WTI ปรับตัวลงหลังจากซาอุดิอาระเบียเปิดเผยว่า ปริมาณการผลิตน้ำมันดิบของซาอุดิอาระเบียในเดือนเม.ย.พุ่งขึ้นแตะระดับสูงสุดเป็นประวัติการณ์ที่ 10.3 ล้านบาร์เรลต่อวัน ส่วนการผลิตน้ำมันดิบของกลุ่มประเทศผู้ส่งออกน้ำมัน (OPEC) ในเดือนเม.ย. เพิ่มขึ้น 18,000 บาร์เรล แตที่ 30.84 ล้านบาร์เรลต่อวัน ขณะเดียวกันยังไม่มีสัญญาณบ่งชี้ว่า กลุ่มโอเปกจะปรับเปลี่ยนนโยบายด้านพลังงานในการประชุมครั้งต่อไปที่จะมีขึ้นในวันที่ 5 เม.ย.นี้ที่กรุงเวียนนา
นอกจากนี้ สัญญาน้ำมันดิบยังได้รับแรงกดดันจากรายงานของสารสนเทศด้านการพลังงานของรัฐบาลสหรัฐ (EIA) ที่ระบุว่า สหรัฐผลิตน้ำมันดิบเพิ่มขึ้น 5,000 บาร์เรล สู่ระดับ 9.374 ล้านบาร์เรล/วันในสัปดาห์ที่แล้ว
ทั้งนี้ EIA คาดว่า ราคาน้ำมันดิบเบรนท์จะเคลื่อนไหวโดยเฉลี่ยที่ 61 ดอลลาร์/บาร์เรลในปี 2558 และ 70 ดอลลาร์/บาร์เรลในปี 2559 ส่วนน้ำมัน WTI นั้นคาดว่าจะเคลื่อนไหวต่ำกว่าราคาน้ำมันเบรนท์อยู่ประมาณ 6 ดอลลาร์ในปี 2558 และ 5 ดอลลาร์ในปี 2559